SKRIFTLIG FORESPØRGSEL E-0406/03

af Monica Frassoni (Verts/ALE) til Kommissionen

(17. februar 2003)

Om: Hasteforanstaltninger til beskyttelse af det særlige bevaringsområde dal- og steppeområder i Gargano i Puglia, Italien

Det særlige bevaringsområde dal- og steppeområder i Gargano (registreringsnummer IT9110008) i Puglia (Italien) er alvorligt truet af en række interventioner, særlig i form af genindustrialisering: produktionsvirksomheder, gassificeringsanlæg, indkøbscentre, Magic Land, hoteller, vejnet og parkeringspladser, hvoraf en stor del indgår i områdeaftalen for Manfredonia. Andre tungtvejende miljøindvirkninger skyldes omstillingsforanstaltninger i landbruget, særlig omstillingen af tørre græsningsområder til figenkaktusplantager. Alle disse interventioner finder sted inden for det særlige bevaringsområde, hvilket udgør en klar overtrædelse af habitatdirektivet 92/43/EØF(1) og fugledirektivet 79/409/EØF(2).

Dette område er af væsentlig betydning for bevaringen af artsrigdomme; det huser den største flagermuskoloni i Puglia og den sidste population af dværgtrapper på det italienske fastland. Området er klassificeret som IBA (vigtigt fugleområde).

Den manglende gennemførelse af habitatdirektivet 92/43/EØF udgør en alvorlig trussel for bevarelsen af tre habitatområder af fællesskabsbetydning, hvoraf et er prioriteret, samt for arter, der indgår i habitatdirektivets bilag II, nemlig 8 arter pattedyr, 2 arter krybdyr (heraf 1 prioriteret), 1 art padder (prioriteret), 1 art fisk (prioriteret), 1 art hvirvelløse dyr (prioriteret), 1 planteart (prioriteret). Alvorligt truet er desuden 30 fuglearter (3 prioriterede), som er omfattet af bilag I i fugledirektivet.

Efter gentagne forsøg på at bevidstgøre de lokale og nationale myndigheder har LIPU indgivet officiel klage til Europa-Kommissionen (nr. 2001/4156SG (2001) A/2150). Efter denne klage har ministeriet for miljø og naturbeskyttelse indkaldt til et teknisk møde med alle berørte parter. Denne tekniske gruppe har ikke holdt flere møder siden juni 2001. Herefter har kommunen Manfredonia ladet foretage en miljørisikovurdering (dvs. efterfølgende, idet mange projekter allerede var gennemført). Denne miljørisikovurdering er aldrig blevet stillet til rådighed for miljøforeningerne og er heller aldrig blevet forelagt for den tekniske gruppe. I mellemtiden har den italienske regering bevilget forskellige yderligere bidrag til områdeaftalen, men ingen af disse er blevet anvendt til afhjælpende foranstaltninger. Alle de nye finansieringer er anvendt til yderligere byggearbejder.

Det pågældende område har desuden modtaget en LIFE-finansiering fra EU i forbindelse med projektet Hasteforanstaltninger til beskyttelse af Natura 2000-områder i nationalparken i Gargano LIFE Natura nr. 4 3200/98/491, der havde til formål at bevare steppeområderne, som er det samme miljø som det, der er ved at blive ødelagt med områdeaftalen. Regionen Puglia modtager strukturfondsmidler fra EU gennem forordning (EF) nr. 1260/1999(3) (POR 2000-2006).

Hvilke foranstaltninger har Kommissionen iværksat for at standse overtrædelserne af fællesskabsdirektiverne og ødelæggelsen af de pågældende områder?

(1) EFT L 206 af 22.7.1992, s. 7.

(2) EFT L 103 af 25.4.1979, s. 1.

(3) EFT L 161 af 26.6.1999, s. 1.

Svar afgivet på Kommissionens vegne af Margot Wallström

(4. april 2003)

Kommissionen har indledt en klageprocedure i forbindelse med de spørgsmål, det ærede medlem rejser om forkert anvendelse af Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), som ændret ved Rådets direktiv 97/11/EF af 3. marts 1997(2), 79/409/EØF af 2. april 1979 om beskyttelse af vilde fugle(3) og 92/43/EØF af 21. maj 1992 om bevaring af naturtyper samt vilde dyr og planter(4). Denne klage er nu til behandling.

De oplysninger, det ærede medlem har givet, er blevet tilføjet ovennævnte klagesag.

Skulle Kommissionen nå frem til den konklusion, at fællesskabsretten bliver tilsidesat i dette tilfælde, vil den som EF-traktatens vogter ikke tøve med at tage alle nødvendige skridt, herunder indlede overtrædelsesprocedurer efter EF-traktatens artikel 226, med henblik på at sikre, at de relevante fællesskabsbestemmelser overholdes.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 103 af 25.4.1979.

(4) EFT L 206 af 22.7.1992.